ועדת הכלכלה, כנסת 24, פרוטוקול מספר 68, 2021-10-20 09:00

מיכאל ביטון: בוקר טוב לכולם, אנחנו ממשיכים במרתון קידום החקיקה שהונחה על שולחן ועדת הכלכלה במסגרת חוק ההסדרים.

מיכאל ביטון: נעשתה פה עבודה יסודית של מאות שעות דיונים ואנחנו בשלב ההצבעות.

מיכאל ביטון: היום נצביע על פרק היבוא בדגש על נושא המזון ומחר נשלים את ההצבעות על כלל החקיקה שהונחה בפני ועדת הכלכלה.

מיכאל ביטון: יש סוגיה שמונחת על הפרק, פרק כ"ג, מתוך הצעת חוק התכנית הכלכלית (תיקוני חקיקה ליישום המדיניות הכלכלית לשנות התקציב 2021 ו-2022), דיון בסעיפים 112 ו-113, תיקון חוק הגנה על בריאות הציבור.

מיכאל ביטון: הישיבה הזו תוקדש להסתייגויות ולהצבעות.

מיכאל ביטון: יש רק הסתייגות אחת, אבל כיוון שחבר הכנסת לא נוכח וגם לא פנה, לפנים משורת הדין, במצבים מיוחדים אנחנו נאשר לח"כים שנקרא את ההסתייגות שלהם, אבל גם את זה הם לא עשו על פי נוהל מחייב, פנייה ליושב ראש הוועדה במצבים חריגים.

מיכאל ביטון: לכן אנחנו עוברים מיד להצבעה לפי הסעיפים.

מיכאל ביטון: נעה, תנחי אותנו.

מיכאל ביטון: לא צריך להקריא את הסעיפים, אלא להגיד את המספר שלהם ונצביע עליהם.

נעה בן שבת: לא צריך להקריא, אבל יש כמה עניינים שיש בהם הבהרות.

מיכאל ביטון: רק במקומות שיש סעיף עם הבהרה מהותית, לא ניסוחית, והכול באופן חד וקצר.

מיכאל ביטון: בבקשה.

נעה בן שבת: יש לנו את אישור קבלת ההצהרה, אולי זה תיקון נוסחי, בוועדת החריגים ביקשו להוסיף שחבר בוועדת החריגים הוא המנהל הכללי של משרד הבריאות, או עובד משרד הבריאות שהוא ימנה לעניין זה.

נעה בן שבת: מקובל על הוועדה?

מיכאל ביטון: אוקיי, בסדר.

מיכאל ביטון: איפה שסיימת סעיף והוא בשל להצבעה תגידי, שנצביע עליו.

נעה בן שבת: אוקיי, אז הסעיף בשל להצבעה.

מיכאל ביטון: או שאת רוצה לתת את כל ההבהרות ונצביע על כל 112 ביחד, בפעם אחת, על כל סעיפיו?

נעה בן שבת: כן.

נעה בן שבת: נושא נוסף זה לגבי סמכות שר הבריאות להתקין תקנות לגבי נושאים מסוימים וגם לגבי סמכות שר החקלאות בחוק הגנת הצומח.

נעה בן שבת: שני הדברים האלה, בשניהם הבקשה של הממשלה הייתה שידובר דווקא שההעברה תהיה – למשל כשאנחנו אומרים סמכות שר הבריאות לפי סעיף כך וכך, לעניין רמות מרביות מותרות, אמרנו באיזה נושאים, רמות מרביות של שאריות חומרי הדברה וכן הלאה, ואז אנחנו נוסיף גם: ובכלל זה לעניין תקנות וצווים שרואים אותם לפי סעיף 325 כאילו הותקנו לפי חוק זה בנושאים שלגביהם הוחלו הוראות בטור א' לתוספת השנייה א'.

נעה בן שבת: זאת אומרת אם אלה נושאים שלא נכללו בטור א' הזה, זאת אומרת למשל הוראות דיגום, שלא נכללות בטור א', אז עדיין תישמר סמכות השר.

נעה בן שבת: זאת אומרת בעצם זה אומר מהותית מה שקבוע לפי ההוראות המאומצות אין סמכות לשר ומה שאין הוראות מאומצות אז נשמרת הסמכות.

נעה בן שבת: בסעיף (3) בהחלת הוראות האיחוד האירופי, אנחנו מציעים לכתוב שדווקא הוראות מחייבות שחלות באיחוד האירופי, לא איזה הוראות שהן רשות ואפשר לשנות אותן.

נעה בן שבת: פה יש בקשה לשינוי, במענה לבקשת היצואנים והיבואנים.

נעה בן שבת: בעמוד 4, במועד הכניסה לתוקף של העדכון.

נעה בן שבת: אמרנו שזה יכול להיות במועד מאוחר יותר שקבע השר, אבל למועד כזה כאמור ייקבע לא יאוחר משישה חודשים ממועד פרסום הצו.

נעה בן שבת: זה מה שנאמר בוועדה וההצעה הייתה לבוא ולהגיד שזה יהיה שישה חודשים ממועד כניסתו לתוקף של העדכון.

נעה בן שבת: אתה ביקשת את זה כאיזה הקלה?

רז הילמן: נכון, אתם ביקשתם מאיתנו לבדוק הקלה לגבי הוראות סימון.

מיכאל ביטון: טוב, מקובל, לא נמשיך.

נעה בן שבת: הבהרה נוספת, אמרנו שאם הוגשה בקשה לאישור בדבר יישום תכנית בטיחות מזון והמנהל לא החליט בה בתוך 30 ימים אז החידוד הוא שיראו את היצרן כאילו שניתן לו אישור, לא יראו אותו כאילו מיושמת לגביו תכנית כי יכול להיות שבאמת לא מיושמת לגביו תכנית.

נעה בן שבת: זו הבהרה חשובה.

נעה בן שבת: אני עכשיו בעמוד 18, בסעיף 116.

נעה בן שבת: סעיף 116 היה פה מוקד להרבה ויכוחים בשני עניינים.

נעה בן שבת: דבר ראשון, מה שהוועדה קבעה זה שהתקנות לעניין יבואן נאות, תקנות לפי אותו סעיף 116 שנוגעות ליבוא מזון בנושאים שונים, לעניין יבואן נאות המייבא מזון במסלול האירופי, יותקנו רק לאחר פנייה לוועדת חריגים, ואנחנו רוצים להכניס במקום פנייה לוועדת חריגים להגיד לפי המלצת ועדת חריגים.

נעה בן שבת: אם הוועדה המליצה אחרת, זאת אומרת לא להתקין את התקנות האלה, אז יחולו הוראות סעיף 2יח לפקודת היבוא והיצוא, זאת אומרת זה יהיה את אותו מסלול של ועדת החריגים.

נעה בן שבת: זה דבר אחד שהיה חשוב להבהיר.

נעה בן שבת: דבר שני, הייתה פה מחלוקת כי משרד הבריאות טען שכאן אנחנו מגבילים מאוד את כוחו לעשות תקנות לפי 116, גם תקנות שלכאורה לא חלות דווקא על היבואן הנאות, אלא הן רוחביות.

נעה בן שבת: אז פה הייתה מחלוקת בין שני הגורמים ואני לא יודעת אם המחלוקת הזאת נפתרה.

הילה אורן שפיס: המחלוקת לא נפתרה בשלב הזה.

מיכאל ביטון: מה זאת אומרת?

פנינה אורן שנידור: אנחנו מבקשים שההחרגה של ועדת החריגים תחול רק על המסלול של היבואן הנאות ולא אם יש דברים רוחביים שעניינם שמירת מסמכים, שלאו דווקא קבוע - - -

מיכאל ביטון: המחלוקת פה היא בין מי למי?

הילה אורן שפיס: המחלוקת היא בין משרד האוצר למשרד הבריאות.

הילה אורן שפיס: משרד האוצר כמובן מתנגד למתן אפשרות למשרד הבריאות להטיל תנאים נוספים שיחולו על יבואנים שמייבאים במסלול הירוק, מפני שזו כל מהות הרפורמה.

הילה אורן שפיס: הבקשה של משרד הבריאות עלולה ליצור מצב שבו יתווספו תנאים נוספים לכל מה שאנחנו עושים עכשיו בעצם.

מיכאל ביטון: למה לא סגרתם את זה מראש?

מיכאל ביטון: למה הבאתם נושא פתוח לוועדה?

פנינה אורן שנידור: אנחנו מבקשים להוסיף את המילה 'בלבד'.

מיכאל ביטון: אז תוסיפו את המילה 'בלבד'.

הילה אורן שפיס: לא, כמובן שאי אפשר להוסיף את זה, זה מרוקן - - -

מיכאל ביטון: אבל למה לא סגרתם את זה מראש?

הילה אורן שפיס: לא סגרנו מראש, לא הספקנו להגיע להסכמות.

מיכאל ביטון: מה זה לא הספקתם?

מיכאל ביטון: אנחנו בדיון הצבעות.

מיכאל ביטון: מה, אנחנו פה בעוד ויכוחים בין משרדים?

מיכאל ביטון: זה כבר היה לנו.

מיכאל ביטון: אני מתפלא עליכם, באמת.

נעה בן שבת: דבר ראשון, אני מתנצלת שאין אפשרות להגיע להסכמות בדבר הזה, אבל אני מבינה שזה נושא שהוא מאוד חשוב לכל אחד מהמשרדים, השאלה אם אפשר להציע משהו שאומר שתקנות כאמור, למעט אם הן תקנות רוחביות, זאת אומרת אם הן חלות על כל סוגי היבואנים.

הילה אורן שפיס: כרגע חשוב לציין שהבקשה של משרד הבריאות היא בקשה לשינוי מהנוסח שנדון ביום חמישי, זה אירוע חדש שעלה.

מיכאל ביטון: מתי האירוע הזה מתפתח?

מיכאל ביטון: למה אני לא יודע עליו?

מיכאל ביטון: למה הוא לא מוכרע מראש?

הילה אורן שפיס: האירוע הזה מבחינתנו זה בקשה חדשה של משרד הבריאות מהנוסח שהוקרא ביום חמישי.

מיכאל ביטון: מתי זה קרה, אי ההסכמה הזאת?

הילה אורן שפיס: אתמול בצהריים הם שלחו.

מיכאל ביטון: אז למה לא עדכנתם?

מיכאל ביטון: למה לא אפשרתם לנו לפתור את זה?

מיכאל ביטון: אנחנו לא אוהבים לבוא לדיוני הצבעות במחלוקת בין משרדי ממשלה, ואתם יודעים את זה.

הילה אורן שפיס: באמצע הלילה אנחנו עוד היינו בשיח.

מיכאל ביטון: אנחנו עובדים גם בלילה וגם בשבע בבוקר הייתם כותבים לי שיש מחלוקת, היינו עושים שיחת ועידה וסוגרים את זה.

מיכאל ביטון: למה אתם צריכים להפתיע אותנו בסוגיה שלא נפתרה בין שני משרדים בהצבעות?

מיכאל ביטון: תשאירי את הסוגיה הזאת פתוחה, תמשיכי את כל השאר.

נעה בן שבת: בסעיפים פליליים זה חוזר על עצמו, אני לא אחזור על זה, עבירה שבסעיף 256, היא מותאמת לנוסח של הפסקה: לא שומר בדרך דיגיטלית תיק מוצר, רשימת עוסקים, תיעוד תלונות או אישור ביצוע חובותיו לפי סעיף 164.

נעה בן שבת: זה חוזר על עצמו לגבי העיצומים הכספיים.

מיכאל ביטון: באיזה עמוד את עכשיו?

נעה בן שבת: אני קראתי את זה בעמוד 19 ואחרי זה בעמוד 20.

נעה בן שבת: עכשיו אני בעמוד 20.

נעה בן שבת: אנחנו פיצלנו את העבירה, דובר פה על שתי עבירות, עבירה של מייבא מזון במסלול האירופי בלי שהוא יבואן נאות, ומייבא מזון במסלול האירופי בלי אישור קבלת הצהרה מאת יבואן נאות.

נעה בן שבת: זה רק פוצל לשתי עבירות, למרות שדיברנו על שתיהן קודם.

נעה בן שבת: יש פה בקשה של משרד הבריאות בעמוד 21.

נעה בן שבת: זו הוראה שאומרת שינוי שנוגע לפרטים 1 עד 3 לגבי מזון המפורט בטור ג' לתוספת האמורה, טעון הסכמת שר החקלאות ופיתוח הכפר, ושי, אתם הצעתם פה מנגנון שראש הממשלה יכול לבקשת אחד מהשרים לערוך את השינוי בדרך הקבועה בסעיף 3א.

נעה בן שבת: למשרד החקלאות יש בקשה.

קריאה: להוסיף את פריט 4.

מיכאל ביטון: נציגת האוצר ופנינה, תעשו לכם חמש דקות הפסקה בחוץ ותסגרו לי את הסעיף הזה.

מיכאל ביטון: אם לא תסגרו אותו בתוך חמש דקות אני אחליט בשבילכם.

נעה בן שבת: יש פה גם את זה וברישה של הסעיף יש התייחסות שהשר רשאי לשנות בכפוף להוראות שלהלן את התוספת השנייה, זאת אומרת את כל התוספת, זה לא רק טור א' וטור ב' של התוספת, כיוון שעשינו פה הסדר לגבי הנושא עצמו.

נעה בן שבת: מחלוקת נוספת, אולי לפני שהם יוצאים, יש פה עוד עניין אחד שמשרד האוצר ביקש.

נעה בן שבת: למרות שדיברנו בוועדה על כך שחוות הדעת שמצורפת לוועדת חריגים נוגעת לפגיעה בבריאות הציבור והגנת הסביבה והגנת הצרכן, משרד האוצר ביקש שבכל זאת היא תכלול גם התייחסות לשיקולי תחרות ולהפחתת יוקר המחיה.

נעה בן שבת: השאלה אם יש למישהו התנגדות.

מיכאל ביטון: אין לנו התנגדות.

הילה אורן שפיס: זה חלק מהמנגנון הרחב של סעיף 2יח, בכל מקום כל הרגולטורים, בין היתר, כשהם מתייחסים בחוות הדעת שלהם לכל השיקולים, אם זה בטיחות הציבור או בריאות הציבור, אז הם צריכים גם להתייחס באותה חוות דעת לשיקולי יוקר מחיה.

הילה אורן שפיס: זה עניין רוחבי שפשוט רצינו שיחול גם במזון.

הילה אורן שפיס: לא ראינו סיבה להבחין בהקשר הזה.

מיכאל ביטון: בסדר גמור, זה הגיוני, כי זו מטרת החוק.

אפרת אביאני: ורק אם אפשר לסעיף 313, התיקון שאנחנו ביקשנו זה במקום פרטים 1 עד 3 פרטים 1 עד 4.

מיכאל ביטון: נעה, הקשבת להערה הזאת?

מיכאל ביטון: מקובל עלייך?

נעה בן שבת: כן.

מיכאל ביטון: סגור.

נעה בן שבת: אנחנו עכשיו בעמוד 24, חובת דיווח של שר הבריאות לשר החקלאות, לדווח על פעולותיהם בהסדרת תחום שאריות חומרי הדברה והמזהמים וכו'.

נעה בן שבת: ואז השאלה עד איזה מועד הם יצטרכו לדווח לוועדה.

נעה בן שבת: קבענו מועד דיווח חד פעמי.

מיכאל ביטון: מתי?

נעה בן שבת: לא קבענו מועד בדיון.

מיכאל ביטון: תציעי לנו מועד.

נעה בן שבת: תוך כמה זמן אתם חושבים, תוך שנה וחצי-שנתיים?

נעה בן שבת: מתי התהליך הזה עומד לקרות?

אפרת אביאני: מבחינתנו התהליך בתחום חומרי ההדברה התחיל כבר.

מיכאל ביטון: שנה.

אוסאמה סעדי: בוקר טוב, אדוני היושב ראש.

מיכאל ביטון: בוקר אור, אוסאמה סעדי.

אוסאמה סעדי: זה ועדת עבודה פה?

מיכאל ביטון: אל תתערב, אתה רק באת.

מיכאל ביטון: יש לך את הקטע הזה שרק באת ואתה מתחיל לעשות ברדק, אבל אנחנו אוהבים את ה - - -

אוסאמה סעדי: אני מציע שנה ו –

מיכאל ביטון: שנה ובַּעֲדֶן אני אדבר איתכם.

מיכאל ביטון: בסדר.

נעה בן שבת: זה רק דיווח חד פעמי לוועדה והוועדה כמובן יכולה לדרוש את המידע בכל זמן.

נעה בן שבת: בטבלה שלנו בתקנות יש תיקוני שמות של התקנות.

מיכאל ביטון: אז נשאר לנו רק נושא אחד במחלוקת?

נעה בן שבת: אני רוצה לבדוק אם בהמשך אין עוד נושא.

נעה בן שבת: אמרנו כבר לגבי סמכות שר החקלאות שגם כן מוגבלת רק למה שמוסדר בחוק, והוראות התחילה והתחולה.

נעה בן שבת: כן, יש פה עוד הוראה.

נעה בן שבת: הסעיפים לגבי היצרן שמייצר מזון ויכול להשתמש במוצרים שהם פג תוקף.

נעה בן שבת: תיקון של סעיף 83 שאומר שמוצר המזון, מתי נותנים את הבקשה לתעודת שחרור, וגם הסעיפים שמאריכים את הפטור לארגונים לחלוקת מזון, מוצע לקבוע אותם ביום פרסומו של חוק זה.

נעה בן שבת: שי, אתה ביקשת גם סעיפים אחרים לקבוע ביום פרסומו של חוק זה ולא ביום תחילתו.

שי סומך: נכון.

נעה בן שבת: למה השינוי הזה?

נעה בן שבת: בסעיפים 112(24), 313ב, 318 ו-321.

שי סומך: כי כל התיקונים האלה מתייחסים לתיקון שנוגע לאישור ייצור נאות, לכן הם גם הם צריכים לחול ב-2026.

נעה בן שבת: לא, אבל ביקשת שהם יחולו ביום פרסומו של חוק זה.

נעה בן שבת: בעמוד 32 לנוסח.

שי סומך: כי יש תיקונים שהם לא קשורים לרפורמה, כמו סעיף 83.

נעה בן שבת: אבל השאלה האם להחיל אותם ביום פרסומו של החוק או ביום תחילתו?

שי סומך: התיקונים שלא נוגעים לרפורמה, שנעשו אגב התיקון הזה, כמו סעיף 83 וכמו סעיפים 159, 160, 321, הצעתי שהם יחולו ביום הפרסום.

מיכאל ביטון: מה את חושבת?

נעה בן שבת: בדרך כלל יום התחילה של חוק הוא יום שממנו הם חלים.

מיכאל ביטון: כן, ולמה חשוב לך שחלק יתחיל קודם?

שי סומך: למשל סעיף 83 קובע הקלות ביבוא, זה עיגון של מצב שקיים היום.

מיכאל ביטון: הבנתי, אז אנחנו נקשיב לבקשתך.

מיכאל ביטון: בסדר, קיבלנו את זה.

מיכאל ביטון: מה עוד?

נעה בן שבת: אני חושבת שאלה התיקונים.

נעה בן שבת: רז, ביקשת שינויים של הנוסחים לגבי שימורי מזון.

רז הילמן: אפשר להתייחס לזה?

מיכאל ביטון: כן.

רז הילמן: היו לי שתי בקשות שהועברו אתמול לוועדה בעקבות הנוסח החדש שפורסם, אחד לגבי המסמכים שנדרשים מיבואן נאות במסלול האירופאי.

רז הילמן: קיבלנו פידבקים, ממש ברגע האחרון לצערי, שהמסמכים שנדרשים במסלול האירופאי הם עוד מעבר למה שנדרש היום ביבוא של מזון רגיש, של השימורים האלה במסלול המחמיר של המזון הרגיש, ולכן אתמול היינו בפגישה עם נציגי משרד הבריאות וניסינו להגיע איתם להבנות על הדרך הנכונה לנסח את זה.

רז הילמן: לצערי עד עכשיו עוד לא הגענו איתם להסכמה ולכן, פנינה, נשמח לשמוע מה דעתך בעניין הזה.

רז הילמן: אחד הנושאים שכן נאמר שתבחנו זה הנושא של קוד יצרן שמופיע.

רז הילמן: גם מנהלת מחלקת היבוא שלך לא הבינה למה נדרש הנושא של קוד יצרן בדרישות של יבואן נאות, אז זה נבקש שיבוטל בכל מקרה.

רז הילמן: הדבר השני אני מקווה שיטופל או היום או בתזכיר הבא.

רז הילמן: הנושא הנוסף שהערנו לגביו אתמול זה הנושא של הכניסה לתוקף.

מיכאל ביטון: אמרת שלושה נושאים?

מיכאל ביטון: התחלת עם שניים ועברת לשלישי.

רז הילמן: אני באחרון.

מיכאל ביטון: לא, אבל החלטת אם אתה שניים או שלושה נושאים.

רז הילמן: את הנושא הראשון אפשר לחלק לשניים.

רז הילמן: יש לי שני נושאים, את הראשון אפשר לחלק לשניים.

מיכאל ביטון: אז מה השלישי?

רז הילמן: השלישי והאחרון זה מועד הכניסה לתוקף של השינוי שנעשה כאן בוועדה, שאישור מזון רגיש יכול להיות לשש שנים במקום ארבע שנים.

רז הילמן: אנחנו ביקשנו שיחילו אותו רטרואקטיבית מה-1 באוקטובר בגלל שעד ה-1 באוקטובר היה מענה על ידי חוק הקורונה שהאריך אוטומטית אישורים רגולטוריים ואז נשארנו עם חודשיים בסך הכול בין ה-1 באוקטובר למתי שהוא שהחוק הזה יפורסם ברשומות, שאישורים שבמקרה בתקופה הזאת נגמרות הארבע שנים שלהם מוצאים את עצמם בלי אפשרות שהאישור יוארך והם חייבים להגיש את הכול מחדש עם כל העומס שאנחנו מכירים שקיים היום בשוק המזון.

רז הילמן: ולכן שאלתי אם זה אפשרי שנבקש שהסעיף הספציפי הזה יוחל החל מ-1.10.

מיכאל ביטון: פנינה, תתייחסי.

פנינה אורן שנידור: לגבי ההערות הראשונות והשניות, קודם כל לא מקובל עליי הניסוח, שום דבר שלא קיים בנוהל הנוכחי לא הוסף בדרישה חדשה בהסדר המקל שניתן ליבואן הנאות במסלול האירופי.

פנינה אורן שנידור: אני כן מסכימה שאפשר לדייק את הניסוחים על מנת להבהיר להם מה הדרישה שלנו לגבי קוד יצרן ובדיקת כושר השתמרות, מה היא אומרת.

מיכאל ביטון: זה יהיה בתקנות?

פנינה אורן שנידור: זה יהיה בתזכיר המשלים.

מיכאל ביטון: אוקיי.

פנינה אורן שנידור: זה דבר אחד.

פנינה אורן שנידור: דבר שני, לעניין הכניסה רטרואקטיבית של החוק, ככל שזה ניתן מבחינה משפטית לנו אין מניעה ובלבד כמובן שעומדים בתנאים שדרשנו, שהאישורים המוקדמים הם תואמים, שהאישורים שניתנו בעבר תואמים למוצרים החדשים שיובאו וכמובן אם לא ניתנה עילה על כך שהאישור לא תקף, שזה ניתן על ידי המערכת, כמובן במקרים האלה לא תהיה הארכה רטרואקטיבית כי האישור ממילא בוטל.

פנינה אורן שנידור: זה נותן מענה לשאלה שאת שאלת, נעה, בתכתובות במייל.

נעה בן שבת: זאת אומרת אתה מבקש להחיל רטרואקטיבית מ-1.10, את ההוראה הזאת?

רז הילמן: כן, זה אומר שאם אישור יבוא מזון רגיש אחרי ארבע שנים התוקף שלו יסתיים למשל באוקטובר הזה, אז בגלל התיקון לשש שנים, במידה שהוא מילא אחר התנאים של שירות המזון, זאת אומרת שהוא הגיש בקשה לאשר את המזון הזה מחדש, אז באופן אוטומטי הוא יוכל להאריך אותו בשנה נוספת בבקשה עדכנית שהוא יגיש לשירות המזון.

נעה בן שבת: שי, מה מבחינתכם?

נעה בן שבת: זו חקיקה גם רטרואקטיבית בעצם, אבל היא מיטיבה ומזכה.

שי סומך: זאת הקלה, היא יכולה להיות רטרואקטיבית והבנתי משירות המזון שהם יכולים מבחינה מנהלית לעשות את ההארכה.

מיכאל ביטון: בקיצור, מקובל עליכם.

מיכאל ביטון: ובא לציון גואל.

נעה בן שבת: אבל, פנינה, עוד פעם, מה ההבהרה?

פנינה אורן שנידור: ההבהרה הייתה, זה בעצם גם היום התנאי לחידוש רישיון, לחידוש אישור מוקדם, ששום פרט מהפרטים לא השתנה וכמובן אלא אם כן ניתנה סיבה במערכת שהיא חסמה, כי נמצאה איזה שהיא תקלה, או ביבוא עצמו או באחד מהפרטים שמסר היבואן.

נעה בן שבת: אבל זה לא שאת מתחייבת לתת אישור.

פנינה אורן שנידור: לא, ממש לא.

פנינה אורן שנידור: הוא כמובן צריך יהיה להגיש בקשה, להצהיר ששום פרט מהפרטים לא השתנה, לשלם אגרה ואז זה מוארך לו לשנתיים נוספות.

נעה בן שבת: אבל אנחנו לא צריכים לכתוב את כל הדברים האלה.

פנינה אורן שנידור: לא, זה מופיע כתנאים בחידוש גם ככה.

מיכאל ביטון: אוקיי, עכשיו מה סגרתם ביניכם על המחלוקת?

נעה בן שבת: שרון גוטמן ביקשה לדבר.

מיכאל ביטון: נעה, את רוצה לנהל את הישיבה אולי?

מיכאל ביטון: לא הבנתי.

מיכאל ביטון: אז מה סגרתם ביניכם?

נעם דן: אנחנו דיברנו ובגלל שהיועצת המשפטית לא נמצאת עכשיו היא לא רוצה לסגור את זה.

נעם דן: אם תהיה אפשרות לצאת להפסקה קצרה מתי שהוא בסוף אנחנו נסגור את זה.

מיכאל ביטון: איזה הפסקה?

מיכאל ביטון: אנחנו בישיבת הצבעות, על איזה הפסקות אתם מדברים?

מיכאל ביטון: למה אתם מביאים נושא במחלוקת לישיבת הצבעות?

מיכאל ביטון: עוד לא הבנתי את זה.

נעם דן: אנחנו לא ידענו שזה במחלוקת עד אתמול בלילה.

מיכאל ביטון: ההפסקה הקצרה היא מאוד קצרה, היא תהיה עשר דקות ואני אחליט.

מיכאל ביטון: אם אתם לא יודעים להכריע ביניכם אנחנו נחליט.

נעם דן: בסדר גמור.

מיכאל ביטון: אנחנו נסיים את הכול וזה יהיה הדבר האחרון שניתן לכם.

לימור מגן תלם: רק לוודא עם היועצת המשפטית, לגבי סעיף 313, דובר פה בתחילת הישיבה שהפריטים שבהסכמת שר החקלאות יתוקנו ל-1 עד 4 ולא 1 עד 3?

לימור מגן תלם: זה כבר תוקן?

נעה בן שבת: כן, 1 עד 4, ויחד עם זה ברישה של הסעיף אנחנו נוריד את ההתייחסות לטור א' וטור ב'.

נעה בן שבת: את המגבלה של טור א' וטור ב', זה הולך ביחד.

נעה בן שבת: כיוון שאנחנו מורידים את המגבלה של טור א' וטור ב' אז - - -

לימור מגן תלם: מתווסף פריט 4.

לימור מגן תלם: תודה.

אוסאמה סעדי: אדוני היושב ראש, שאלה.

אוסאמה סעדי: רציתי לשאול, אני מתנצל שלא הייתי בכל הישיבות על החוק הזה, על יבוא מזון, כל העניין הזה של הרפורמה שהייתה על העלאת מסים ומכס על משקאות קלים עם סוכר.

מיכאל ביטון: זה לא פה.

מיכאל ביטון: אנחנו לא מתעסקים בזה פה, זה אולי בוועדת כספים, מסים ומכסים לא מגיעים לוועדה הזו בדרך כלל.

מיכאל ביטון: אני לא יודע אם בסוף קידמו את זה עכשיו או שחיכו עם זה.

אוסאמה סעדי: אבל זה לא בחוק הזה?

מיכאל ביטון: זה לא פה, פה זה רק איך מייבאים, הטכניקה, באיזה שיטות ובאיזה בקרות.

אוסאמה סעדי: אוקיי.

אלעד מלכא: הערה שלדעתי כדאי שהוועדה תיקח לתשומת ליבה לפני ההצבעה בנושא הזה, ברשותך, אדוני.

מיכאל ביטון: כן.

אלעד מלכא: כרגע המצב הוא שלגבי פירות וירקות טריים צריך לחול תקן מקומי ולגבי מוצרי פירות וירקות תקן בינלאומי.

אלעד מלכא: המשמעות היא, אם אני מבין נכון, שאם חקלאי ישראלי מגדל פה תפוזים כדי שיהיה מיץ תפוזים - - -

מיכאל ביטון: רגע, אני רוצה שהיועצת המשפטית של משרד החקלאות תשמע אותך, אז תתחיל מחדש, בקצרה.

אלעד מלכא: אז אני אומר שוב.

אלעד מלכא: למיטב הבנתי הסיטואציה הנוכחית היא שפירות וירקות טריים כפופים לתקן ישראלי כאשר מוצרי פירות וירקות כפופים לתקן בינלאומי.

אלעד מלכא: משמעות הדבר היא שיהיה מאוד קשה לייבא פירות וירקות טריים מחו"ל, פעם אחת, כי התקן פה הוא תקן ישראלי, פעם שנייה, מוצרי פירות וירקות יהיה מאוד קשה ליצרנים מקומיים לייצר, כי הם מרססים את התפוזים שלהם לצורך העניין על פי תקן ישראלי, אבל מיץ תפוזים צריך כבר בתקינה אירופאית.

אלעד מלכא: זה יוצר אנומליה מאוד מאוד בעייתית.

אפרת אביאני: אני אתחיל מהחלק הראשון.

אפרת אביאני: לפי מה שאנחנו יודעים התקן של שאריות חומרי הדברה האירופאי בפירות וירקות הוא יחסית מחמיר, אנחנו יודעים היטב שאם אנחנו נחיל את התקן האירופאי היום על פירות וירקות יהיו מוצרים שהם מיובאים היום לישראל, למשל מארגנטינה ומארה"ב, שלא יוכלו להיכנס בגלל ההחלה של הרגולציה האירופית.

אפרת אביאני: זה תחום מאוד מאוד מורכב.

מיכאל ביטון: אנחנו החלטנו לא לטפל בו עכשיו.

אפרת אביאני: נכון, אבל באופן כללי התחום של שאריות חומרי הדברה הוא מורכב.

אפרת אביאני: הרגולציה האירופית מורכבת וגם הרגולציה הישראלית.

מיכאל ביטון: בסדר, זה יידון ברפורמה על פירות וירקות, אנחנו לא נפתור את הדברים האלה עכשיו.

גליה שגיא גזית: התאחדות התעשיינים באותה נקודה, הבעיה הזאת יוצרת בעיה גם בתמונת הראי, זאת אומרת שהיצרן הישראלי בהחרגות ישתמש בחומרי גלם ישראלים שהם מוחרגים מהרפורמה בעוד המוצר הסופי שהוא מייצר יצטרך לעמוד ברגולציה אירופאית.

גליה שגיא גזית: עשינו פשוט עכשיו את תמונת הראי שהייתה לנו עד עכשיו.

גליה שגיא גזית: החשש הוא שניים, א', שאנחנו נהיה בהפרה, כי אנחנו לא נוכל לעמוד ברגולציה האירופאית כי חומרי הגלם שלנו יהיו חומרי הדברה שמתאימים לישראל, ו-ב', חלילה שזה גם יעודד בסופו של דבר רכישה מחקלאים מבחוץ ולא חקלאים מקומיים כי הם לא יעמדו בחומרי ההדברה של המוצר הסופי.

מיכאל ביטון: זה כבר קורה.

גליה שגיא גזית: היום זה קורה הפוך, אי אפשר לייבא.

מיכאל ביטון: הרכישה של פירות וירקות מהעולם לצורך תעשיית המזון קיימת.

גליה שגיא גזית: רק במקומות שיש חוסר, אדוני.

מיכאל ביטון: במקרה אני בקי בנושא וזה אלפי טונות של ירקות ופירות שמיובאים לארץ לתעשיית השימורים, את זה אני מכיר.

מיכאל ביטון: אבל בואו נשמע את פנינה.

פנינה אורן שנידור: מבחינת משרד הבריאות אין בעיה לאפשר יבוא של פירות וירקות שיעמדו בסטנדרט אירופי בנוסף לכאלה שיעמדו בסטנדרט מקומי על מנת לאפשר את ה - - -

מיכאל ביטון: המילים האלה 'אין בעיה', זה יופיע בתזכיר?

מיכאל ביטון: איפה זה יופיע?

פנינה אורן שנידור: לא, מבחינתנו אפשר לבצע שהחרגה של פירות וירקות מיובאים או מיוצרים במדינת ישראל יעמדו או בדין ישראל או בדין אירופי.

מיכאל ביטון: תודה.

מיכאל ביטון: היועצת המשפטית.

אפרת אביאני: רק כדי לסגור את הסוגיה לטובת כל הנוכחים.

אפרת אביאני: הממשלה החליטה שיוקם צוות מנכ"לים לסוגיות של חומרי הדברה בכלל.

אפרת אביאני: נכון, אנחנו כרגע מחריגים את הפירות והירקות ובאמת החשש הזה שייווצר דיסוננס, אי התאמה בין המוצר הגולמי למוצר הסופי, הוא חשש קיים ובזה תטפל ועדת המנכ"לים.

מיכאל ביטון: ובתקופת הביניים איך הם לא ייפגעו?

גליה שגיא גזית: ומדובר גם לא רק בפירות וירקות.

מיכאל ביטון: סליחה, הדיון הזה הוא לא דיון, הוא דיון והצבעות.

מיכאל ביטון: העליתם סוגיה, אני רוצה רק לראות שבתקופת הביניים אין פגיעה.

אפרת אביאני: השינוי נכנס לתוקף לפי החקיקה הזאת רק ב-1.1.23 ולכן מבחינתנו אנחנו מתכוונים לעשות את כל ה - - -

מיכאל ביטון: עד אז אתם מתחייבים שכל מה שהוא אנומליה וסתירה יטופל על ידכם?

אפרת אביאני: בוודאי, בוודאי.

גליה שגיא גזית: חשוב לי לציין שלא מדובר רק בפירות וירקות, מדובר בחלב גולמי שבסופו של דבר משמש למוצרי חלב שיצטרכו לעמוד בתקינה אירופאית.

מיכאל ביטון: החלב הגולמי מוחרג.

גליה שגיא גזית: הוא מוחרג מחומרי הדברה, זאת בדיוק הבעיה.

גליה שגיא גזית: מאחר שהוא מוחרג מחומרי הדברה, אבל מייצרים אותו - - -

מיכאל ביטון: אז קיבלנו תשובה שהנושא הזה יטופל.

גליה שגיא גזית: אז קודם כל חשוב לי גם לפרוטוקול שיהיה כתוב שגם חלב גולמי וגם הבשר.

מיכאל ביטון: כן, זה נאמר לפרוטוקול ואני גם אגיד את זה בסיכום החוק הזה, אנחנו לא נאפשר פגיעה בתקופת הביניים בגלל שעשינו חוק שלא נתן את הדעת על כלל ההיבטים, אם הממשלה מתחייבת.

גליה שגיא גזית: פתרון מוצע זה אולי למשך תקופה של מספר שנים, חמש שנים, שיהיה אפשר גם וגם, מה שמשרד הבריאות מציע.

מיכאל ביטון: גם וגם מה?

גליה שגיא גזית: שיהיה אפשר בתקופה של חמש שנים להיות בסטנדרט של חומרי הדברה גם של אירופה וגם של ישראל על מנת שהמוצר הסופי יוכל בסופו של דבר לעמוד.

מיכאל ביטון: זה נראה לכם, פנינה?

קריאה: צריך לקיים על זה דיון.

אפרת אביאני: הפתרונות, גם זה יישקל.

מיכאל ביטון: גם זו אחת האופציות לפתרון.

אפרת אביאני: כן.

מיכאל ביטון: בין אם זה חמש שנים או שנים אחרות.

אפרת אביאני: יהיה דיון מסודר.

מיכאל ביטון: בסדר גמור, תודה לכולם.

מיכאל ביטון: אני עושה עשר דקות הפסקה, אתם חוזרים עם הסעיף הזה.

מיכאל ביטון: חכו, אל תצאו, אני מקריא הסתייגות לפנים משורת הדין של אלי כהן, כי הוא ביקש ממני בווטסאפ עכשיו.

מיכאל ביטון: הסתייגות לפרק כ"ג (יבוא) מתוך הצעת חוק התכנית הכלכלית (תיקוני חקיקה ליישום המדיניות הכלכלית לשנות התקציב 2021 ו-2022), בתוספת השנייה א': 1.

מיכאל ביטון: בסעיף (1) המוצע, טור ג' יימחק; 2.

מיכאל ביטון: בסעיף (2) המוצע טור ג' יימחק; 3.

מיכאל ביטון: בסעיף (3) המוצע טור ג' יימחק; בסעיף (4) טור ג' יימחק.

מיכאל ביטון: בתוספת השתים עשרה: 1.

מיכאל ביטון: סעיף (3) המוצע יימחק; 2.

מיכאל ביטון: סעיף (4) המוצע יימחק; 3.

מיכאל ביטון: סעיף (5) המוצע יימחק; 4.

מיכאל ביטון: סעיף (6) המוצע יימחק; 5.

מיכאל ביטון: סעיף (7) המוצע יימחק; 6.

מיכאל ביטון: סעיף (8) המוצע יימחק; 7.

מיכאל ביטון: סעיף (9) המוצע יימחק.

מיכאל ביטון: אלה לא הערות מהותיות.

מיכאל ביטון: אנחנו נצביע על ההסתייגויות האלה.

מיכאל ביטון: מי בעד?

מיכאל ביטון: מי נגד?

מיכאל ביטון: ההסתייגות לא התקבלה.

מיכאל ביטון: לא אושר.

מיכאל ביטון: יש לכם עשר דקות ואנחנו מצביעים על כלל הסעיף ביחד אחרי שתבהירו את המחלוקת הזאת.

מיכאל ביטון: עשר דקות הפסקה.

מיכאל ביטון: הבהרות אחרונות.

מיכאל ביטון: לגבי המצב האנומלי שיכול להתרחש בסוגיית פירות וירקות עם כניסת החוק הזה לתוקף ובמצב הביניים ולאור ההתחייבות של משרד החקלאות לפעול נמרצות בחודשים הקרובים לתקן את התקנות הראויות שיעשו סדר ולמנוע אנומליה יהיה סעיף דיווח בעוד חצי שנה שמשרד החקלאות ידווח לי כאן שהנושא הזה נפתר וטופל.

מיכאל ביטון: הוועדה תיתן עדיפות לתקנות האלה בדיונים אצלנו כדי לאשר אותן במהירות.

מיכאל ביטון: ורק לעניין הסעיף הזה יהיה דיווח מיוחד בעוד חצי שנה, השאר בעוד שנה, כמו שסגרנו.

מיכאל ביטון: זו סגירה אחת.

נעה בן שבת: אז זה אומר מועד דיווח נוסף.

מיכאל ביטון: מיוחד, כן, בעוד חצי שנה.

אפרת אביאני: מקובל.

נעם דן: אפשר רק לשאול?

נעם דן: גם חומרי גלם מן החי וגם פירות וירקות?

מיכאל ביטון: פירות וירקות וחומרי גלם והדברה, כל ההיבטים האלה ידווח מה המשרד עשה כדי למנוע פגיעה במצב הביניים.

אביר קארה: ומה עושים בתקופה הזו של חצי השנה?

מיכאל ביטון: ממשיכים כרגיל, לא פוגעים באנשים.

מיכאל ביטון: כי אין תקנות אז ממשיכים כרגיל.

קריאה: החוק נכנס לתוקף ב-2023.

מיכאל ביטון: אתה, אם אתה רוצה לדעת תבוא קודם.

מיכאל ביטון: סתם, אביר.

אביר קארה: יש לנו אירוע גם בחינוך היום.

מיכאל ביטון: מה זה מעניין אותנו עכשיו?

אביר קארה: שם עושים לנו כל דקה נושא חדש.

אביר קארה: חבל, אם הייתי יודע הייתי מביא הכול למיכאל.

מיכאל ביטון: היית רוצה להביא את כל הצרות שלך?

מיכאל ביטון: גם לנו היו פקקים.

אביר קארה: אף אחד לא מעז לעשות למיכאל ביטון נושא חדש, למעלה הכול נושא חדש.

מיכאל ביטון: היו לנו פקקים, ילדים, כאבי שיניים, כתרים, אתה רוצה את כל הצרות שלנו?

מיכאל ביטון: את הצרות שלך בוועדות אחרות תשאיר.

מיכאל ביטון: סגרנו את הסעיף הזה.

מיכאל ביטון: לגבי מצב הביניים הזה, הבנתי שיהיה ניתן, פנינה, שהם יוכלו להשתמש גם בתקן הישראלי וגם באירופאי.

פנינה אורן שנידור: כשהחקיקה תיכנס לתוקף אז כן, במידה שלא נגיע להסכמות.

מיכאל ביטון: כן, אלה ההסכמות ביניכם, זה בסדר גמור.

נעה בן שבת: במשך כמה שנים, חמש שנים?

מיכאל ביטון: תחליטו כמה שנים, שלוש?

מיכאל ביטון: שנתיים?

נעה בן שבת: יצרן ישראלי שיוכל על מוצרים שמייצרים בישראל מחומרי הגלם האלה שבטור ג'?

פנינה אורן שנידור: לא, א', אנחנו מקווים מאוד שנגיע להסכמות בתוך חצי השנה.

מיכאל ביטון: אם לא תגיעו להסכמות יוכלו לפעול לפי תקן ישראלי או אירופאי למשך כמה זמן, פנינה?

מיכאל ביטון: ארבע שנים, חמש, שלוש?

שי סומך: אני לא יודע, זה דבר שלא נדון.

מיכאל ביטון: לא נדון, אז אנחנו החלטנו בשבילכם.

מיכאל ביטון: אם הוחלט והוסכם אז זה יהיה אחרת, אם לא הוחלט והוסכם זה יהיה במשך ארבע השנים האלה לפי שני התקנים הללו.

אביר קארה: אבל בכל מקרה כל דבר הם יצטרכו להביא לפה לאישור.

מיכאל ביטון: הם מביאים את כל התקנות והתזכירים לפה, אבל בינתיים אם לא יגיעו להסכמות יוכלו לפעול על פי שני התקנים בארבע השנים הקרובות.

נעה בן שבת: איזה תקנות אתם מביאים אלינו?

פנינה אורן שנידור: התקנות הן תקנות בריאות הציבור (מזון) (שאריות חומרי הדברה), אלה תקנות משותפות לשני המשרדים והן מובאות לוועדת הבריאות.

מיכאל ביטון: בסדר, תביאו אותן לבריאות.

אביר קארה: לא סיכמנו שנביא את זה לפה?

מיכאל ביטון: לא.

אביר קארה: למה?

אביר קארה: סיכמנו הכול עם עידית פה.

מיכאל ביטון: לא סיכמנו, עידית לא ענתה לי שהיא מוכנה שאני אביא הכול לפה.

אביר קארה: אז עכשיו היא תענה לך.

מיכאל ביטון: לך, יש לך שתי דקות ללכת אליה ושהיא תגיד שהכול בא לפה.

הילה אורן שפיס: הצורך באישור ועדת בריאות נובע מחוק המזון, זאת אומרת הוועדה של החוק היא ועדת הבריאות.

מיכאל ביטון: בסדר, הבנו את זה, אבל בגלל שאנחנו טיפלנו בחוק הזה היה דיון האם הבקרה על החוק הזה תישאר אצלנו ועידית אמרה שהיא תשיב והיא לא השיבה.

מיכאל ביטון: אנחנו לא ניקח לה נושאים אם היא לא אישרה.

נעה בן שבת: ארבע שנים מיום התחילה של החוק תהיה עדיין אפשרות לייבא?

מיכאל ביטון: כן.

שי סומך: אני לא מבין את ההצעה, אני לא מבין מבחינה משפטית.

שי סומך: זו הצעה שעלתה ממש כרגע, צריך להבין אותה מבחינה משפטית.

מיכאל ביטון: אז מה פתרון הביניים עכשיו?

שי סומך: אני לא יודע, אנחנו דנו בנושא אחר, לא בנושא הזה.

שי סומך: צריך להבין מה זאת ההצעה הזאת בדיוק, צריך ללבן אותה.

מיכאל ביטון: פנינה, את אומרת שכרגע לא הגעתם להסכמה?

מיכאל ביטון: זה יהיה בתזכיר, תסגרו את זה בתזכיר, גם את הנושא הזה תזכרו בתזכיר, אבל בעוד חצי שנה תדווחו לי מה עשיתם.

מיכאל ביטון: עכשיו נושא הסמכויות, ועדת חריגים.

מיכאל ביטון: הראל, נושא הסמכויות, הסעיף המדובר.

הראל שליסל: לא הצלחנו להגיע להסכמה על הנושא של איך להכריע ב-116.

מיכאל ביטון: לא הצלחתם?

הראל שליסל: כן.

מיכאל ביטון: אז זה יובא לוועדת כלכלה.

מיכאל ביטון: הכרעה בכל סעיף במחלוקת של 116 תובא לוועדת כלכלה.

נעה בן שבת: במקום אישור ועדת חריגים זה יהיה - - -

מיכאל ביטון: באישור ועדת כלכלה.

יואב קיש: הרגת אותנו.

מיכאל ביטון: למה?

יואב קיש: אם כל דבר יגיע לפה.

מיכאל ביטון: לא רציתי שזה יבוא לפה.

מיכאל ביטון: אתה נכנס, דופק הופעה, לא יודע מה היה קודם ועכשיו יורד עלינו.

יואב קיש: אני שמח שאתה נותן לי לדפוק הופעה.

יואב קיש: אני במקרה מכיר את הרפורמה הזו.

מיכאל ביטון: לא, אנחנו נתנו להם להחליט ביניהם.

יואב קיש: הם לא מסוגלים.

מיכאל ביטון: אז לקחנו את זה.

יואב קיש: אבל תחליט מי, אתה לא יכול לעשות את עבודת הממשלה פה בוועדה.

מיכאל ביטון: לא, אבל אני לא רוצה לפגוע באנשים, אני חייב שיהיה מקום שיכריע את זה.

יואב קיש: שהממשלה תכריע.

מיכאל ביטון: אבל הם לא הסתדרו ביניהם.

יואב קיש: אבל אתה צריך להחליט מי בממשלה.

מיכאל ביטון: זה רק בחריגים, יואב קיש, וברוך הבא.

שרון גוטמן: כבוד היושב ראש, ההסכמה שלנו הייתה שזה יובא לוועדת הבריאות.

מיכאל ביטון: עכשיו אנחנו נחליט.

מיכאל ביטון: אם סילמן מוכנה, יכול להיות שרק את הסעיף הזה אנחנו ניקח אלינו כי אנחנו החלטנו את זה, אבל אם היא מוכנה או הכול יעבור אליי או הכול אליה, אבל אני לא יודע מה התשובה.

אביר קארה: דקה, אני מקבל ממנה אישור.

מיכאל ביטון: עכשיו אנחנו צריכים לראות למי יש יותר קשרים עם סילמן.

נעה בן שבת: בינתיים, אדוני, אני רק אבהיר.

נעה בן שבת: יש לנו הבהרה בנוסח, בעמוד 21, בסעיף 313, יש פה את המקרים של המחלוקות בין חקלאות לבין בריאות.

נעה בן שבת: רציתי להבהיר שבפסקה (1) ו-(2) מדובר על שינויים, זאת אומרת על הוספת נורמות לתוך הטבלה, ולכן שניהם טעונים אישור ועדה בדרך שקבועה בסעיף 3א(ה)(1) ואילו התיקון בפסקה (ה) זה רק עדכון והוא נעשה בדרך הרגילה.

יואב קיש: מבחינת ההסתייגויות הצביעו כבר?

נעה בן שבת: כן.

יואב קיש: אני יכול להצטרף להסתייגויות של אלי כהן?

לימור מגן תלם: כבר הצבענו עליהן.

יואב קיש: לא משנה, לא ידעתי.

נעה בן שבת: אתה יכול לבקש רשות דיבור גם.

יואב קיש: אם יש הסתייגויות לא צריך אישור דיבור, לדעתי.

קריאה: לא, אבל כבר עברנו את השלב, כבר הייתה הצבעה על ההסתייגויות.

יואב קיש: אז אני מבקש רביזיה על ההסתייגויות.

יואב קיש: זה העניין.

יואב קיש: אני לא פה בא לשחק משחקים.

מיכאל ביטון: אנחנו ממשיכים.

נעה בן שבת: חבר הכנסת יואב קיש מבקש להצטרף להסתייגות של חבר הכנסת אלי כהן.

מיכאל ביטון: אפילו שהצבענו עליה?

מיכאל ביטון: ניתן לו להצטרף.

אביר קארה: הנה, תראה איזה יופי.

יואב קיש: מה איזה יופי?

יואב קיש: אתה פשוט ח"כ חדש, אתה לא יודע שככה זה עובד.

אביר קארה: בסדר, ראית איזה יופי?

יואב קיש: מה יופי פה?

אביר קארה: הנה, דואגים לך, קיש, שלא תגיד שלא דואגים לך.

יואב קיש: אם אתה זה שדואג לי אני צריך לדאוג.

מיכאל ביטון: קארה, אתה מבזבז לי זמן יקר.

מיכאל ביטון: אחרי שיחה עם עידית סילמן אני רוצה שהתקנות, כל התקנות וגם ההכרעה בסוגיות האלה, יגיעו לוועדה משותפת שלנו, ועדת בריאות וכלכלה ביחד.

מיכאל ביטון: אפשר לעשות את זה?

נעה בן שבת: אפשר לעשות את זה - - -

יואב קיש: ומי יושב ראש הוועדה המשותפת?

קריאה: יו"רים משותפים.

יואב קיש: אין דבר כזה.

מיכאל ביטון: כל התקנות של מזון יהיו בוועדה - - -

יואב קיש: ומי יהיה יושב ראש הוועדה המשותפת?

מיכאל ביטון: היא תהיה היושב ראש ואני הסגן שלה.

נעה בן שבת: אדוני, אני רוצה להגיד, אנחנו מדברים על התקנות של 116 וכל תקנה שנקבעה לפי החוק הזה.

מיכאל ביטון: לא, רק של החוק הזה.

רון כץ: אם אתה רוצה את זה.

מיכאל ביטון: לא, אני לא רוצה את זה, אני מכבד את הרצונות של אחרים.

מיכאל ביטון: אנחנו נעשה את זה כפי שביקשה מאיתנו יושבת ראש הקואליציה.

מיכאל ביטון: התקנות שיתוקנו בחוק הזה ושיש להן זיקה לוועדת הבריאות, בגלל שאנחנו טיפלנו בחוק הזה יאושרו בוועדה משותפת של כלכלה ובריאות, זה על דעתה של יו"ר ועדת בריאות.

נעה בן שבת: זה אומר גם מצבים?

מיכאל ביטון: כל מה שצריך בחוק הזה, כל מה שנולד מהחוק הזה ספציפית.

יואב קיש: היושב ראש, אתה יכול לומר רק, הוועדה זו תוקם לטובת - - -

מיכאל ביטון: היא לא קמה, הוועדות קיימות.

יואב קיש: יש לך ועדה משותפת עם ועדת הבריאות?

נעה בן שבת: האמת שאני לא בטוחה, אדוני, שזה טוב, כי נגיד פרוצדורה שרוצים לאשר צו, להוסיף להוראה, צריך את שתי הוועדות.

מיכאל ביטון: לא נורא, לא נורא, אנחנו - - -

יואב קיש: היושב ראש, אני רק רוצה להסביר משהו, באמת.

יואב קיש: המשמעות היא הקמת ועדה משותפת, זה לא דבר של מה בכך וזה לא כותבים וככה, צריך לפעמים גם להגדיר את החברים, צריך להגדיר מי היושב ראש, צריך להגדיר האם יש לה סמכויות נוספות.

יואב קיש: זה לא דבר כזה של בוא נקים ועדה משותפת ונחליט.

יואב קיש: תגדיר את זה, בבקשה, אבל יש לזה משמעויות.

מיכאל ביטון: אנחנו מודעים למשמעות, חבר הכנסת יואב קיש, ועדות משותפות לא נולדו היום והפרוצדורה הזאת קיימת בכנסת וזאת ההחלטה וחבל להוסיף מילים.

יואב קיש: כמה חברים יהיו בוועדה?

מיכאל ביטון: כל מי שחבר בשתי הוועדות יהיה חבר בוועדה המשותפת.

נעה בן שבת: זה בראשות הבריאות, נכון?

יואב קיש: מה, זה ועדה בגודל של שתי ועדות?

מיכאל ביטון: יכול להיות, אנחנו נודיע לך, יואב.

יואב קיש: לא, זה בחקיקה עכשיו, מה זה נודיע לי?

מיכאל ביטון: אנחנו אמרנו, כל חברי הוועדה.

נעה בן שבת: אנחנו לא קובעים את ההרכב, רק קובעים מי הוועדה המובילה.

יואב קיש: מי היושב ראש, קודם כל.

יואב קיש: אז יושב ראש בריאות, הוא אמר, אבל מספר חברים, אתה לא מגביל את זה?

מיכאל ביטון: לא, לא מגביל.

מיכאל ביטון: אנחנו בעצם מצביעים רק על סעיף 112.

מיכאל ביטון: מי בעד סעיף 112?

מיכאל ביטון: פה אחד.

מיכאל ביטון: מי נגד?

מיכאל ביטון: אין פה חברים שיכולים להצביע.

מיכאל ביטון: יואב, תצטרף.

מיכאל ביטון: אושר.

יואב קיש: למה, יש פה שלושה שיכולים להצביע.

מיכאל ביטון: לא, אבל הם בעד.

מיכל שיר סגמן: קודם כל אתה מוזמן להצטרף.

יואב קיש: אני לא יכול להצביע, אם זו השאלה.

מיכאל ביטון: כמה הערות על המצב, על הבוקר הזה.

נעה בן שבת: אדוני, יש לנו עוד תיקונים, יש עוד שני סעיפים שנכללים פה.

נעה בן שבת: אחד זה תיקון של חוק הגנת הצומח והשני זה תיקון של חוק קביעת מועד כניסה לתוקף של הוראות סימון מזון.

מיכאל ביטון: מצביעים עליהם בנפרד?

נעה בן שבת: כן.

מיכאל ביטון: תגידי לנו על מה להצביע.

נעה בן שבת: וגם סעיף 113 יש לנו פה.

נעה בן שבת: אז יש לנו קודם כל את התיקון לחוק הגנת הצומח.

נעה בן שבת: נמצא פה בעמוד 31.

נעה בן שבת: אין לו מספר סעיף עדיין.

מיכאל ביטון: מי בעד התיקון לפי החוק להגנת הצומח?

מיכאל ביטון: פה אחד, אין מתנגדים.

מיכאל ביטון: אושר.

יואב קיש: הם לא הצביעו בכלל.

מיכאל ביטון: קיש, קיש.

יואב קיש: עכשיו הצביעו.

יואב קיש: אבל אם תגיד שיצביעו יצביעו.

מיכאל ביטון: אם אתה תפריע לנו לא ניתן לך להצטרף להסתייגויות.

יואב קיש: חבר'ה, אנחנו פה בכנסת, לפחות נראה אתכם מצביעים.

יואב קיש: אפילו את זה - - -

מיכל שיר סגמן: אני אומרת נראה אתכם מגיעים ו-.

יואב קיש: אני בסך הכול רציתי לראות שהם מצביעים בעד.

מיכאל ביטון: אבל למה אתה לא בא?

יואב קיש: אם הייתה לי זכות הצבעה - - -

מיכאל ביטון: למה אתה לא בא לוועדות?

מיכל שיר סגמן: הוא רוצה קרדיט שהאופוזיציה באה להיות צופה מהצד ולא משתתפת בפועל.

מיכאל ביטון: למה אתה לא חבר בוועדה?

יואב קיש: אני לא בא, בצורה מאוד פשוטה, ביום שתיתנו לנו יחס הוגן שמייצג את ההצבעה בכספים, חוקה ו - - -

רון כץ: יואב, משהו שאתם לא רגילים אליו.

יואב קיש: אתה יודע מה, שאלה אחת, 30 חברי כנסת בחוקה מקבלים שני מקומות ושישה חברי כנסת של תקווה חדשה מקבלים שני מקומות, הכול בסדר.

מיכל שיר סגמן: בוא בוא, באו לקראת

מיכל שיר סגמן: כם עד חצי המלכות ויותר.

יואב קיש: עזוב, עזוב.

רון כץ: אז למה משכתם את העתירה מבג"צ?

יואב קיש: אל תשאל שאלות שאתה לא רוצה לשמוע את התשובות עליהן.

רון כץ: אז למה משכתם את העתירה מבג"צ אם אתם צודקים?

מיכאל ביטון: יואב, פה אתה תקבל יחס הוגן.

יואב קיש: זה אני יודע, בגלל זה באתי.

מיכל שיר סגמן: אני לא מבינה דבר אחד, חבר כנסת יושב לפגישות, הוא מייצג ציבור, הציבור בא אליו עם דרישות, מה חברי האופוזיציה אומרים לכלל הבוחרים שלהם?

יואב קיש: שלא סופרים אותנו בכנסת הזו ודורסים אותנו בכנסת.

מיכל שיר סגמן: שהם עוזרים להם ומקשיבים להם ופועלים למענם?

מיכל שיר סגמן: לוחמים בשבילם?

יואב קיש: לא, הנה, אני אענה למיכל.

מיכאל ביטון: יואב, אבל בשלב הזה אתם הייתם צריכים - - -

יואב קיש: אני מבקש לענות למיכל.

יואב קיש: מה שאנחנו אומרים לציבור - - -

מיכל שיר סגמן: שאתם לא עובדים.

יואב קיש: שהקואליציה דורסת אותנו, לא נותנת לנו ייצוג.

מיכל שיר סגמן: אני כל כך בטוחה שזה עוזר לקהל הבוחרים שלך שזקוק לך ואתה לא עובד בשבילו.

יואב קיש: רגע, מיכל, שמעתי את השאלה.

רון כץ: אז למה הסרתם את הבג"צ, למה משכתם אותו?

מיכאל ביטון: תנו לי לנהל את ההצבעות, בבקשה.

יואב קיש: לא, אני מבקש, הקשבתי, אני מבקש לענות בלי שיפריעו לי.

מיכאל ביטון: תענה וזהו.

מיכאל ביטון: מיכל, זהו, אני רוצה להצביע.

יואב קיש: חברת הכנסת מיכל שיר, שאני מכיר אותה ומעריך אותה, אמרה דברים, הקשבתי לה, אני מבקש לענות בלי שתקטעי את דבריי, אלא אם את לא רוצה לשמוע.

מיכאל ביטון: בבקשה, דבר.

יואב קיש: תודה.

יואב קיש: אנחנו בכנסת הזו נבחרנו לפי ייצוג של העם, במליאה זה עוד נשאר ככה.

יואב קיש: כשזה מגיע לוועדות, שהייצוג שלנו נפגע בצורה דרמטית ולוקחים את הקולות שלנו מהוועדות החשובות ושמים אותם בוועדות שהן פחות רלוונטיות, בוודאי לתקציב, אנחנו לא יכולים לעבור על זה בשתיקה.

יואב קיש: אנחנו לא נהיה בובות - - -

אביר קארה: לך לבג"צ, מה אתה רוצה?

יואב קיש: הנה, עוד מישהו שלא מקשיב.

מיכל שיר סגמן: לא, רגע, אנחנו - - -

מיכאל ביטון: מיכל, תעשי את זה אחר כך.

יואב קיש: עוד מישהו שאפילו להקשיב לא יודע, אפילו להקשיב אתה לא יודע.

אביר קארה: אבל אין לך רוב.

אביר קארה: 30 זה לא רוב.

מיכאל ביטון: אביר, שב או שתצא.

יואב קיש: השאלה שלי לאביר קארה, אולי הוא יודע חשבון, אולי לא, 30 ח"כים בוועדת חוקה מקבלים שני מקומות ושישה ח"כים של תקווה חדשה מקבלים שני מקומות.

מיכל שיר סגמן: בסוף אלה הפכו להיות סיסמאות.

יואב קיש: קשה לך לשמוע את האמת?

מיכל שיר סגמן: תקציב המדינה עובר בלעדיכם.

יואב קיש: תני לי לסיים את דבריי.

מיכל שיר סגמן: תסתכלו לבוחרים שלכם בעיניים.

מיכל שיר סגמן: לא לי, לבוחרים שלכם.

יואב קיש: היושב ראש, אני מבקש שתגן על זכותי לדבר בלי שיקטעו את דבריי.

מיכאל ביטון: אתה כבר דיברת.

יואב קיש: לא, היא לא - - -

מיכאל ביטון: לא, זה לא הנושא.

יואב קיש: אני מבקש דקה.

מיכאל ביטון: מיכל, אני מבקש ממך.

מיכאל ביטון: זהו, אין, לא, אין לאף אחד זכות דיבור עכשיו.

יואב קיש: אני מבקש דקה לענות בלי שיפריעו לי.

מיכאל ביטון: לא, ענית, עברה דקה.

יואב קיש: לא, היא כל הזמן הפריעה.

מיכאל ביטון: אני שמעתי הכול.

יואב קיש: היא כל הזמן הפריעה.

יואב קיש: דקה ואני מסיים.

יואב קיש: תן לי דקה.

מיכאל ביטון: יש לך דקה ותסיים.

יואב קיש: אבל בלי הפרעות.

מיכאל ביטון: בלי הפרעות.

מיכאל ביטון: דקה, בבקשה.

יואב קיש: לפני רגע זה היה אביר קארה, עכשיו מיכל, אני מבקש שתיתנו לי לסיים את דבריי.

מיכאל ביטון: בבקשה, תסיים.

יואב קיש: אני אסיים את דבריי ואני גם אקשיב לך, ככה זה עובד.

מיכאל ביטון: לא להפריע לו, בבקשה.

יואב קיש: אבל אני אומר עוד פעם, שמונעים מאיתנו את הייצוג בוועדות, והייצוג בוועדות כספים, חוקה וכנסת נפגע בצורה מטורפת עם פערים לא רלוונטיים.

רון כץ: מה זה קשור?

מיכאל ביטון: תנו לו לסיים, מה יש לכם?

יואב קיש: אנחנו נילחם על הזכות הזו לטובת הדמוקרטיה ולטובת הכנסת.

מיכל שיר סגמן: להתחיל משא ומתן ולעשות את זה על חשבון הבוחרים שלך זה לא רמיסה.

מיכאל ביטון: מיכל, אני קורא אותך קריאה ראשונה, אני קורא אותך פעם שנייה.

מיכאל ביטון: תמשיך את הדברים שלך, יש לך חצי דקה.

יואב קיש: לא, אני אפסיק.

יואב קיש: אני רק אומר דבר אחד לך, היושב ראש, ואומר את זה לחברי הכנסת פה, כנראה שמה שאני אומר לכם כואב לכם מאוד, זו האמת וקשה לכם איתה, אבל זו האמת.

מיכאל ביטון: אני יכול להשיב לך ברוגע?

יואב קיש: אני ברוגע, הם אלה שלא נתנו לי לדבר.

מיכאל ביטון: אז תשמע אותי.

מיכאל ביטון: טענות האופוזיציה על ייצוג חסר בוועדות היו מאוד נכונות בתחילת הדרך, הקואליציה באה לקראתכם, לא קיבלתם את כל תאוות

מיכאל ביטון: כם בידכם, טעיתם לטעמי כשבמאני טיים של עבודת הוועדות וההצבעות אתם לא חלק מהתהליך.

מיכאל ביטון: הדבר הזה מזיק גם לך ולנציגיך.

מיכאל ביטון: הטענה הזאת של תת ייצוג היא הייתה נכונה בראשיתה, באו לקראתכם, עכשיו יש הצבעות וזהו.

יואב קיש: אתה יודע את הסיכום של 'באו לקראתכם', הסיסמה 'באו לקראתכם'?

יואב קיש: ראית את זה?

יואב קיש: התחילו מלשרוף אותנו והלכו לתקוע בנו סכין.

מיכאל ביטון: אבל, יואב, מה יהיה עכשיו?

מיכאל ביטון: עוד שנה לא תהיו, עוד שנתיים?

יואב קיש: אתה צודק, המצב רע, מסכים איתך.

יואב קיש: אני מנסה לפעול שלא נבוא להצביע, כי ממילא זה לא רלוונטי, המשחק מכור, אבל לפחות שנוכל לבוא ולעשות עבודה.

יואב קיש: בינתיים דיברו על ייצוג ספציפי מצומצם, אלי כהן מייצג פה, אני מקווה ש - - -

מיכאל ביטון: אלי כהן הוכרז כחבר הוועדה שלי?

יואב קיש: לא.

מיכאל ביטון: אה, עובד, אבל לא חבר?

יואב קיש: כן.

יואב קיש: נבוא ונייצג, כדי להעביר את הדברים שחשובים, ואני אומר, המצב הוא רע.

מיכאל ביטון: שתדע, אני אומר לך, למרות המצב הזה, הוועדה הזו קיימת חודשים ספורים, כל חבר אופוזיציה פה השתתף, השפיע על החוקים, ההערות שלהם נכנסו לחוקים שלנו, לא הייתה פה שום פוליטיקה בכל החודשים האלה וככה אנחנו רוצים.

יואב קיש: זה ברור, כך צריך להיות.

יואב קיש: אני גם אומר, אנחנו גם צריכים להצביע, זה לא מצב טבעי, אני לא מתווכח שהמצב הזה הוא לא טוב לכנסת, היא רק שאלה למה אני לא, אז אני מסביר לה מה אני עונה לאלה שאני מייצג.

מיכאל ביטון: תודה, יואב.

מיכאל ביטון: מה הסעיפים עוד להצבעה, בבקשה?

נעה בן שבת: יש לנו את תיקון חוק קביעת מועד כניסה לתוקף של הוראות סימון מזון ארוז מראש ועוד סעיף.

מיכאל ביטון: כן.

מיכאל ביטון: מי בעד הסעיף הזה?

מיכאל ביטון: להרים ידיים.

מיכאל ביטון: פה אחד.

מיכאל ביטון: אושר.

קריאה: אפשר להעיר?

מיכאל ביטון: לא, אי אפשר להעיר.

נעה בן שבת: הסעיף האחרון, סעיף 113.

נעה בן שבת: זה הסעיף על התחילה והוראות מעבר.

מיכאל ביטון: 113.

מיכאל ביטון: מי בעד סעיף 113?

מיכאל ביטון: פה אחד.

מיכאל ביטון: אושר.

מיכאל ביטון: מה עוד יש להצביע?

נעה בן שבת: זהו.

מיכאל ביטון: אתם תעשו את שינוי הנוסח כפי שסוכמו הדברים פה.

מיכאל ביטון: פנינה, מצב הביניים הזה של החקלאות, שלא ייפגעו, לא היצרנים ולא מי שנופל בין הכיסאות.

מיכאל ביטון: זה הדבר הכי גרוע, שעושים חוק ומקלים על מישהו אחד ומכבידים על מישהו אחר.

מיכאל ביטון: אז אני מבקש מכם להיות ערניים.

מיכאל ביטון: גם היועצת המשפטית של משרד החקלאות, הבטחתם לי לטפל נמרצות בכל סוגיית החומרים המדבירים ובתוך חצי שנה להציג לי שהדברים נפתרו.

מיכאל ביטון: אני רוצה לברך, אני לא יודע איזה שר לברך על המהפכה במזון, אבל נגיד שנברך את שר הבריאות שמעורב בנושא, את שרת הכלכלה שפרק המזון ביבוא מאושר, את שר האוצר, את כל אנשי המקצוע שנמצאים פה איתנו ועבדו ימים כלילות, לא מובן מאליו, אנחנו יודעים כמה שעות שינה היו לכם בשלושה השבועות האחרונים ויודעים את מסירות הנפש ויודעים להעריך.

מיכאל ביטון: לא תמיד אנשים רואים את עבודת הכנסת ואת אנשי המקצוע כפי שהיא נעשית, במסירות.

מיכאל ביטון: אני רוצה להודות לנעה בן שבת, שאני מכיר אותה כנעה וגנר מאז שהיא נערה בת 16, את זה לא ידעתם, מבני עקיבא, משבט ידידיה, על העבודה היסודית שלה בוועדה והליווי וכל הצוות שלה.

מיכאל ביטון: למנהלת הוועדה שלנו, עידית, ולכל הצוות, לליאור הדובר, למתמחים שלו, לחבר'ה של הזום ושל ערוץ הכנסת ולכל מי שמלווה את הוועדה.

מיכאל ביטון: יש משהו שאני רוצה להבהיר בנושא רפורמת היבוא, כמעט הוצאת דיבה של עיתונאים בינוניים.

מיכאל ביטון: באמת, אני אפילו לא רוצה להגיד את שמם ובאיזה עיתון הם, אבל ברפורמת היבוא המשרדים ביניהם החליטו שיש מוצרים שהם יחריגו והיה דין ודברים בין הבריאות לכלכלה לגופים אחרים לאוצר, ואמרו בואו נעשה רפורמה ונשים כמה מוצרים רגישים בצד בשל בריאות הציבור, בטיחות או סוגיות אחרות.

מיכאל ביטון: הוועדה קיבלה בקשות להחרגה מאין סוף גופים, גם מי שאמון על התעשייה בישראל ביקש מאיתנו בסביבות 14 מוצרים להחריג מהיצוא, בסופו של דבר התעשיינים ירדו לארבעה מוצרים.

מיכאל ביטון: בסופו של דבר הוועדה החריגה מוצר אחד בהסכמה עם משרד הכלכלה משיקולי בטיחות, שזה הכבלים החשמליים שבאים הביתה, ורק בשלושה מוצרים דחינו את היישום בשנה והם ייכנסו אוטומטית, בשאר הסוגיות, במזון וכו', החרגנו את הדבש בשל ההשפעה שלו על האקולוגיה וההאבקה בישראל וגם הוא יום אחד ייכנס למסלול הרגיל.

מיכאל ביטון: אז כל מה שהוועדה החריגה דה פקטו זה שני מוצרים, את הדבש ואת הכבלים, ועוד שלושה מוצרים היא דחתה את היישום שלהם.

מיכאל ביטון: אלה הדברים שהוועדה עשתה.

מיכאל ביטון: אז עיתונאים בינוניים שלא דיברו איתנו ולא בדקו את עצמם צריכים להתבייש על כתיבה בינונית, רשלנית ולא מבוססת נתונים.

יואב קיש: אל תופתע, זו לא פעם ראשונה.

מיכאל ביטון: לא, אין לי בעיה אם אני חוטף, יואב, על טעות אמיתית שלי.

יואב קיש: אז לפחות שיהיה בצדק.

יואב קיש: אבל אל תופתע, זה אולי פעם ראשונה קורה לך - - -

מיכאל ביטון: אבל אם אני רואה כתיבה עיתונאית רשלנית שלא מבוססת נתונים ואפילו לא נותנת לנו את הזכות להבהיר להם במה מדובר, אז אני מודאג מרמת העיתונאים האלה.

יואב קיש: Welcome to the club.

מיכאל ביטון: אבל הדבר הזה מאחורינו, עיקר הדבר זה שפתחנו את היבוא, יצרנו אפשרות להיצמד לנורמה האירופאית ולא להמציא את הגלגל בישראל, יצרנו אפשרות לתת אמון ביבואנים להצהיר, אבל גם להחמיר עם אותם יבואנים שימעלו בתפקידם וייבאו מוצרים מזויפים או מוצרים שיש בהם כדי לפגוע באזרחים.

מיכאל ביטון: תהיו גאים בכלל הרפורמות, נשאר לנו עוד יום אחד של הצבעות מחר ותודה רבה לכולם.